
REPUBLIKA HRVATSKA
TRGOVAČKI SUD U ZADRU
STALNA SLUŽBA ŠIBENIK

R E P U B L I K A  H R V A T S K A

R J E Š E N J E

	Trgovački sud u Zadru, Stalna služba Šibenik, po stečajnom sucu Terezija Goreta, kao sucu pojedincu, odlučujući o prijedlogu predlagatelja Financijske agencije, Regionalni centar Split, Podružnica Šibenik  za otvaranje stečajnog postupka nad dužnikom  P2 d.o.o. iz Šibenika, Vrpoljački put 26, OIB: 20198785451 , dana 13. veljače 2017. godine


r i j e š i o    j e

	Odbacuje se žalba dužnika na rješenje pod posl br. St-7/17 od 13. Siječnja 2017.g.  o pokretanju postupka radi utvrđivanja pretpostavki za otvaranje stečajnog postupka (prethodni postupak) nad dužnikom P2 d.o.o. iz Šibenika, Vrpoljački put 26, OIB: 20198785451, kao nedopuštena.


Obrazloženje

Predlagatelj Financijska agencija, Regionalni centar Split, Podružnica Šibenik je prijedlogom zaprimljenim na Trgovačkom sudu u Zadru, Stalnoj službi u Šibeniku, dana 05. siječnja 2017. godine predložio otvaranje stečajnog postupka nad dužnikom P2 d.o.o. iz Šibenika, Vrpoljački put 26, OIB: 20198785451. U prijedlogu se u bitnome navodi i iz njega proizlazi da obzirom dužnik na dan 30. Prosinca 2016.g. ima u očevidniku redoslijeda osnova za plaćanje evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 108.157,16 kuna, te ima jednog zaposlenog, predlagatelj sukladno čl. 110. st.1. Stečajnog zakona (NN 71/15, dalje u tekstu SZ) predlaže otvoriti stečajni postupak nad dužnikom. 

Slijedom prijedloga Financijske agencije a sukladno čl. 115. SZ sud je donio dana 13. Siječnja 2017. Rješenje o pokretanju prethodnog postupka radi utvrđivanja pretpostavki za otvaranje stečajnog postupka, a koje rješenje je zakonska zastupnica dužnika uredno primila dana 19 siječnja 2017.g.

Žalba je nedopuštena.

 Odredbom čl. 115. St. 1. SZ propisano je da će sud na temelju prijedloga za otvaranje stečajnog postupka donijeti rješenje o pokretanju prethodnog postupka radi utvrđivanja pretpostavki za otvaranje stečajnog postupka (prethodni postupak), protiv kojega nije dopuštena posebna žalba ili taj prijedlog odbacuje rješenjem.

Kako je sud dana 13. Siječnja 2017. Godine donio rješenje o pokretanju prethodnog postupka na temelju prijedloga Financijske agencije, to stoga, žalba na navedeno rješenje je nedopuštena, pa je stoga, odlučeno kao u izreci. 


U Šibeniku, 13. veljače 2017. Godine

Stečajni sudac:
 
Terezija Goreta, v.r.




POUKA O PRAVNOM LIJEKU

Protiv ovog rješenja dopušteno je podnijeti žalbu Visokom trgovačkom sudu Republike Hrvatske putem ovog suda u roku od 8 dana od dostave rješenja, a ista se podnosi ovom sudu u 3 primjerka.



DN-a:
-	predlagatelju
-	zakonskom zastupniku dužnika
-         e oglasna 

